amanoisuno/poet huggingface dataset:
春日閑居憶江南舊業 崔塗
杜門朝復夕，豈是解謀身。夢不離泉石，林唯稱隱淪。漸諳浮世事，轉憶故山春。南國水風暖，又應生白蘋。
宿廬山絕頂山舍 崔塗
一磴出林端，千峰次第看。長閑如未遂，暫到亦應難。谷樹雲埋老，僧窗瀑影寒。自嫌心不達，向此夢長安。
王逸人隱居 崔塗
一徑入千岑，幽人許重尋。不逢秦世亂，未覺武陵深。石轉生寒色，雲歸帶夕陰。却愁危坐久，看盡暝棲禽。
江上懷翠微寺空上人 崔塗
旅泛本無定，相逢那可期。空懷白閣夜，未荅碧雲詩。暮雨潮生早，春寒鴈到遲。所思今不見，鄉國正天涯。
遠望 崔塗
長爲鄉思侵，望極即霑襟。不是前山色，能傷愁客心。平蕪連海盡，獨樹隱雲深。況復斜陽外，分明有去禽。
秋晚書懷 崔塗
看看秋色晚，又是出門時。白髮生非早，青雲去自遲。夢唯懷上國，跡不到他岐。以此堅吾道，還無媿已知。
途中秋晚送友人歸江南 崔塗
又指煙波算路岐，此生多是厭羇離。正逢搖落仍須別，不待登臨已合悲。里巷半空兵過後，水雲初冷鴈來時。扁舟未得如君去，空向滄江夢所思。
己亥歲感事 崔塗
正聞青犢起葭萌，又報黃巾犯漢營。豈是將皆無上略，直疑天自棄蒼生。瓜沙舊戍猶傳檄，吳楚新春已廢耕。見說聖君能仄席，不知誰是請長纓。
金陵晚眺 崔塗
葦聲騷屑水天秋，吟對金陵古渡頭。千古是非輸蝶夢，一輪風雨屬漁舟。若無仙分應須老，幸有歸山即合休。何必登臨更惆悵，比來身世只如浮。
過長江賈島主簿舊廳 崔塗
雕琢文章字字精，我經此處倍傷情。身從謫宦方霑祿，才被槌埋更有聲。過縣已無曾識吏，到廳空見舊題名。長江一曲年年水，應爲先生萬古清。
途中感懷寄青城李明府 崔塗
鱗鬣催殘志未休，壯心飜是此身讐。併聞寒雨多因夜，不得鄉書又到秋。耕釣舊交吟好憶，雪霜危棧去堪愁。如何只是三年別，君著朱衣我白頭。
夏日書懷寄道友 崔塗
達即匡邦退即耕，是非何足撓平生。終期道向希夷得，未省心因寵辱驚。峰轉暫無當戶影，雉飛時有隔林聲。十年惟悟吟詩句，待得中原欲鑄兵。
和進士張曙聞鴈見寄 崔塗
斷行哀響遞相催，爭趁高秋作恨媒。雲外關山聞獨去，渡頭風雨見初來。也知榆塞寒須別，莫戀蘋汀暖不迴。試向富春江畔過，故園猶合有池臺。
鸚鵡洲即事 崔塗
悵望春襟鬱未開，重吟鸚鵡益堪哀。曹瞞尚不能容物，黃祖何曾解愛才。幽島暖聞燕鴈去，曉江晴覺蜀波來。何人正得風濤便，一點輕帆萬里迴。
讀留侯傳 崔塗
覆楚讐韓勢有餘，男兒遭遇更難如。偶成漢室千年業，只讀圯橋一卷書。翻把壯心輕尺組，却煩商皓正皇儲。若能終始匡天子，何必□□□□□。
赤壁懷古 崔塗
漢室河山鼎勢分，勤王誰肯顧元勳。不知征伐由天子，唯許英雄共使君。江上戰餘陵是谷，渡頭春在草連雲。分明勝敗無尋處，空聽漁歌到夕曛。
東晉 一 崔塗
五陵豪俠笑爲儒，將爲儒生只讀書。看取不成投筆後，謝安功業復何如。
東晉 二 崔塗
秦國金陵王氣全，一龍正道始東遷。興亡竟不關人事，虛倚長淮五百年。
春夕 崔塗
水流花謝兩無情，送盡東風過楚城。胡蝶夢中家萬里，子規枝上月三更。故園書動經年絕，華髮春唯滿鏡生。自是不歸歸便得，五湖煙景有誰爭。
澗松 崔塗
寸寸凌霜長勁條，路人猶笑未干霄。南園桃李雖堪羨，爭奈春殘又寂寥。
湘中弦 一 崔塗
蒼山遙遙江潾潾，路傍老盡沒閑人。王孫不見草空綠，惆悵渡頭春復春。
湘中弦 二 崔塗
煙愁雨細雲冥冥，杜蘭香老三湘清。故山望斷不知處，鶗鴂隔花時一聲。
續紀漢武 崔塗
分明三鳥下儲胥，一覺鈞天夢不如。爭那白頭方士到，茂陵紅葉已蕭疎。
櫓聲 崔塗
煙外橈聲遠，天涯幽夢迴。爭知江上客，不是故鄉來。
海棠圖 崔塗
海棠花底三年客，不見海棠花盛開。却向江南看圖畫，始慙虛到蜀城來。
雲 崔塗
得路直爲霖濟物，不然閑共鶴忘機。無端却向陽臺畔，長送襄王暮雨歸。
過二妃廟 崔塗
殘陽楚水畔，獨弔舜時人。不及廟前草，至今江上春。
送友人 崔塗
登高迎送遠，春恨併依依。不得滄洲信，空看白鶴歸。
聲 崔塗
歡戚猶來恨不平，此中高下本無情。韓娥絕唱唐衢哭，盡是人間第一聲。
泉 崔塗
遠辭巖竇瀉潺潺，靜拂雲根別故山。可惜寒聲留不得，旋添波浪向人間。
巫山旅別 崔塗
五千里外三年客，十二峰前一望秋。無限別魂招不得，夕陽西下水東流。
幽蘭 崔塗
幽植衆寧知，芬芳只暗持。自無君子佩，未是國香衰。白露霑長草，春風到每遲。不如當路草，芬馥欲何爲。
讀庾信集 崔塗
四朝十帝盡風流，建業長安兩醉遊。唯有一篇楊柳曲，江南江北爲君愁。
過繡嶺宮 崔塗
古殿春殘綠野陰，上皇曾此駐泥金。三城帳屬升平夢，一曲鈴關悵望心。苑路暗迷香輦絕，繚垣秋斷草煙深。前朝舊物東流在，猶爲年年下翠岑。
巴山道中除夜書懷 崔塗
迢遰三巴路，羇危萬里身。亂山殘雪夜，孤燭異鄉春。漸與骨肉遠，轉於僮僕親。那堪正漂泊，明日歲華新。
題淨衆寺古松 崔塗
百尺森疎倚梵臺，昔人誰見此初栽。故園未有偏堪戀，浮世如閑即合來。天暝豈分蒼翠色，歲寒應識棟梁材。清陰可惜不駐得，歸去暮城空首回。
七夕 崔塗
年年七夕渡瑤軒，誰道秋期有淚痕。自是人間一週歲，何妨天上只黃昏。
初過漢江 崔塗
襄陽好向峴亭看，人物蕭條值歲闌。爲報習家多置酒，夜來風雪過江寒。
初識梅花 崔塗
江北不如南地暖，江南好斷北人腸。燕脂桃頰棃花粉，共作寒梅一面粧。
雨後月中玉堂閑坐 韓偓
銀臺直北金鑾外，暑雨初晴皓月中。唯對松篁聽刻漏，更無塵土翳虛空。綠香熨齒冰盤果，清冷侵肌水殿風。夜久忽聞鈴索動，玉堂西畔響丁東。
六月十七日召對自辰及申方歸本院 韓偓
清[暑]簾開散異香，恩深咫尺對龍章。花應洞裏尋常發，日向壺中特地長。坐久忽疑槎犯斗，歸來兼恐海生桑。如今冷笑東方朔，唯用詼諧侍漢皇。
與吳子華侍郎同年玉堂同直懷恩敘懇因成長句四韻兼呈諸同年 韓偓
往年鶯谷接清塵，今日鼇山作侍臣。二紀計偕勞筆研，一朝宣入掌絲綸。聲名烜赫文章士，金紫雍容富貴身。絳帳恩深無路報，語餘相顧却酸辛。
和吳子華侍郎令狐昭化舍人歎白菊衰謝之絕次山本韻 韓偓
正憐香雪披千片，忽訝殘霞覆一叢。還似妖姬長年後，酒酣雙臉却微紅。
中秋禁直 韓偓
星斗疎明禁漏殘，紫泥封後獨凭闌。露和玉屑金盤冷，月射珠光貝闕寒。天襯樓臺籠苑外，風吹歌管下雲端。長卿秪爲長門賦，未識君臣際會難。
侍宴 韓偓
蠭黃蝶粉兩依依，狎宴臨春日正遲。密旨不教江令醉，麗華微笑認皇慈。
錫宴日作 韓偓
玉銜花馬蹋香街，詔遣追歡綺席開。中使押從天上去外人知自日邊來。臣心淨比漪漣水，聖澤深於瀲灩杯。纔有異恩頒稷契，已將優禮及鄒枚。清商適向棃園降，妙妓新行峽雨迴。不敢通宵離禁直，晚乘殘醉入銀臺。
宮柳 韓偓
莫道秋來芳意違，宮娃猶似妒蛾眉。幸當玉輦經過處，不怕金風浩蕩時。草色長承垂地葉，日華先動映樓枝。澗松亦有凌雲分，爭似移根太液池。
苑中 韓偓
上苑離宮處處迷，相風高與露盤齊。金階鑄出狻猊立，玉樹雕成狒𤝞啼。外使調鷹初得按，中官過馬不教嘶。笙歌錦繡雲霄裏，獨許詞臣醉似泥。
從獵三首 一 韓偓
獵犬諳斜路，宮嬪識認旗。馬前雙兔起，宣爾羽林兒。
從獵三首 二 韓偓
小鐙狹鞦鞘，鞍輕妓細腰。有時齊走馬，也學唱交交。
從獵三首 三 韓偓
蹀躞巴陵駿，毰毸碧野雞。忽聞仙樂動，賜酒玉偏提。
辛酉歲冬十一月隨駕幸岐下作 韓偓
曳裾談笑殿西頭，忽聽征鐃從冕旒。鳳蓋行時移紫氣，鸞旗駐處認皇州。曉題御服頒羣吏，夜發宮嬪詔列侯。雨露涵濡三百載，不知誰擬殺身酬。
冬至夜作 韓偓
中宵忽見動葭灰，料得南枝有早梅。四野便應枯草綠，九重先覺凍雲開。陰冰莫向河源塞，陽氣今從地底迴。不道慘舒無定分，却憂蚊響又成雷。
恩賜櫻桃分寄朝士 韓偓
未許鶯偷出漢宮，上林初進半金籠。蔗漿自透銀杯冷，朱實相輝玉椀紅。俱有亂離終日恨，貴將滋味片時同。霜威食檗應難近，宜在紗窗繡戶中。
出官經硤石縣 韓偓
謫宦過東畿，所抵州名濮。故里欲清明，臨風堪慟哭。溪長柳似帷，山暖花如醭。逆旅訝簪裾，野老悲陵谷。暝鳥影連翩，驚狐尾纛簌。尚得佐方州，信是皇恩沐。
訪同年虞部李郎中 韓偓
策蹇相尋犯雪泥，廚煙未動日平西。門庭野水䙰褷鷺，鄰里短牆咿喔雞。未入慶霄君擇肉，畏逢華轂我吹韲。地爐貰酒成狂醉，更覺襟懷得喪齊。
贈漁者 韓偓
箇儂居處近誅茅，枳棘籬兼用荻梢。盡日風扉從自掩，無人筒釣是誰拋。城方四面牆陰直，江闊中心水脈坳。我亦好閑求老伴，莫嫌遷客且論交。
春陰獨酌寄同年虞部李郎中 韓偓
春陰漠漠土脈潤，春寒微微風意和。閑嗤入甲奔競態，醉唱落調漁樵歌。詩道揣量疑可進，宦情刓缺轉無多。酒酣狂興依然在，其奈千莖鬢雪何。
奉和峽州孫舍人肇荆南重圍中寄諸朝士二篇時李常侍洵嚴諫議龜李起居殷衡李郎中冉皆有繼和余久有是債今至湖南方暇牽課 一 韓偓
敏手何妨誤汰金，敢懷私忿斅羊斟。直應宣室還三接，未必豐城便陸沈。熾炭一爐真玉性，濃霜千澗老松心。私恩尚有捐驅誓，況是君恩萬倍深。
奉和峽州孫舍人肇荆南重圍中寄諸朝士二篇時李常侍洵嚴諫議龜李起居殷衡李郎中冉皆有繼和余久有是債今至湖南方暇牽課 二 韓偓
征途安敢更遷延，冒入重圍勢使然。衆果却應存苦李，五缾惟恐竭甘泉。多端莫撼三珠樹，密策尋遺七寶鞭。黃篾舫中梅雨裏，野人無事日高眠。
雪中過重湖信筆偶題 韓偓
道方時險擬如何，謫去甘心隱薜蘿。青草湖將天暗合，白頭浪與雪相和。旗亭臘酎踰年熟，水國春寒向晚多。處困不忙仍不怨，醉來唯是欲傞傞。
寄湖南從事 韓偓
索寞襟懷酒半醒，無人一爲解餘酲。岸頭柳色春將盡，船背雨聲天欲明。去國正悲同旅雁，隔江何忍更啼鶯。蓮花幕下風流客，試與溫存譴逐情。
翫水禽 韓偓
兩兩珍禽渺渺溪，翠衿紅掌淨無泥。向陽眠處莎成毯，蹋水飛時浪作梯。依倚雕梁輕社燕，抑揚金距笑晨雞。勸君細認漁翁意，莫遣絚羅誤穩棲。
早翫雪梅有懷親屬 韓偓
北陸候纔變，南枝花已開。無人同悵望，把酒獨裴回。凍白雪爲伴，寒香風是媒。何因逢越使，腸斷謫仙才。
欲明 韓偓
欲明籬被風吹倒，過午門因客到開。忍苦可能遭鬼笑，息機應免致鷗猜。岳僧互乞新詩去，酒保頻徵舊債來。唯有狂吟與沈飲，時時猶自觸靈臺。
梅花 韓偓
梅花不肯傍春光，自向深冬著豔陽。龍笛遠吹胡地月，燕釵初試漢宮妝。風雖強暴翻添思，雪欲侵凌更助香。應笑暫時桃李樹，盜天和氣作年芳。
小隱 韓偓
借得茅齋岳麓西，擬將身世老鋤犂。清晨向市煙含郭，寒夜歸村月照溪。爐爲窗明僧偶坐，松因雪折鳥驚啼。靈椿朝菌由來事，却笑莊生始欲齊。
曛黑 韓偓
古木侵天日已沈，露華涼冷潤衣襟。江城曛黑人行絕，唯有啼鳥伴夜碪。
病中初聞復官二首 一 韓偓
抽毫連夜侍明光，執靮三年從省方。燒玉謾勞曾歷試，鑠金寧爲欠周防。也知恩澤招讒口，還痛神祇誤直腸。聞道復官飜涕泗，屬車何在水茫茫。
病中初聞復官二首 二 韓偓
又挂朝衣一自驚，始知天意重推誠。青雲有路通還去，白髮無私健亦生。曾避暖池將浴鳳，却同寒谷乍遷鶯。宦途巇嶮終難測，穩泊漁舟隱姓名。
湖南梅花一冬再發偶題於花援 韓偓
湘浦梅花兩度開，直應天意別栽培。玉爲通體依稀見，香號返魂容易迴。寒氣與君霜裏退，陽和爲爾臘前來。夭桃莫倚東風勢，調鼎何曾用不材。
即目二首 一 韓偓
萬古離懷憎物色，幾生愁緒溺風光。廢城沃土肥春草，野渡空船蕩夕陽。倚道向人多脈脈，爲情因酒易倀倀。宦途棄擲須甘分，迴避紅塵是所長。
即目二首 二 韓偓
動非求進靜非禪，咋舌吞聲過十年。溪漲浪花如積石，雨晴雲葉似連錢。干戈歲久諳戎事，枕簟秋涼減夜眠。攻苦慣來無不可，寸心如水但澄鮮。
淨興寺杜鵑一枝繁豔無比 韓偓
一園紅豔醉坡陀，自地連梢簇蒨羅。蜀魄未歸長滴血，秪應偏滴此叢多。
避地 韓偓
西山爽氣生襟袖，南浦離愁入夢魂。人泊孤舟青草岸，鳥鳴高樹夕陽村。偷生亦似符天意，未死深疑負國恩。白面兒郎猶巧宦，不知誰與正乾坤。
息兵 韓偓
漸覺人心望息兵，老儒希覬見澄清。正當困辱殊輕死，已過艱危却戀生。多難始應彰勁節，至公安肯爲虛名。暫時胯下何須恥，自有蒼蒼鑒赤誠。
贈孫仁本尊師 韓偓
齒如冰雪髮如黳，幾百年來醉似泥。不共世人爭得失，臥牀前有上天梯。
乙丑歲九月在蕭灘鎮駐泊兩月忽得商馬楊迢員外書賀余復除戎曹依舊承旨還緘後因書四十字 韓偓
旅寓在江郊，秋風正寂寥。紫泥虛寵獎，白髮已漁樵。事往淒涼在，時危志氣銷。若爲將朽質，猶擬杖於朝。